Мотиви към Наредба за изменение и допълнение на Наредба № 1 от **04 юни** 2014 г. за реда и образците, по които се предоставя информация за дейностите по отпадъците, както и реда за водене на публични регистри

1. **Причини, които налагат разработването на Наредба за изменение и допълнение на Наредба № 1 от 04 юни 2014 г. за реда и образците, по които се предоставя информация за дейностите по отпадъците, както и реда за водене на публични регистри:**

С изменение на Закона за управление на отпадъците (изм., бр. 106 от 2023 г., в сила от 01.01.2024 г.) е въведено изискването разплащанията по сделки с отпадъци от черни и цветни метали (ОЧЦМ) да се извършват по безкасов път, с изключение на случаите за разплащания към физически лица, когато общата стойност на сключените от съответното физическо лице сделки с ОЧЦМ не надвишава 1200 лв. в рамките на една календарна година. Към настоящия момент, при проверка на данните в Национална информационна система „Отпадъци“ не може да бъде установено дали конкретно физическо лице не надвишава максималната стойност за касово плащане относно разплащанията по сделки с ОЧЦМ съгласно чл. 38, ал 5 от Закона за управление на отпадъците (ЗУО).

С въвеждането на изискването при попълване на информация в отчетните книги за код на отпадъка 20 01 40 да се попълва отделен ред за всяко физическо лице, от което е постъпил отпадъка, като задължително да се посочват имена, ЕГН на физическото лице и стойност на сделката, ще се гарантира предоставянето на по-подробна информация, чрез която ще може да се проверява дали се спазването на ограничението.

В допълнение, друга причина, която налага изменение и допълнение на *Наредба № 1 от 04 юни 2014 г. за реда и образците, по които се предоставя информация за дейностите по отпадъците, както и реда за водене на публични регистри* (НИД на Наредба № 1) е необходимост от допълнителни превантивни мерки за намаляване на потенциалните рискове за човешкото здраве и околната среда, произтичащи от отпадъците с произход от превоз/внос, по конкретно по отношение на подобряване проследимостта на отпадъци от пластмаса (с кодове 02 01 04, 07 02 13, 12 01 05, 15 01 02, 16 01 19, 17 02 03, 19 12 04 и 20 01 39), класифицирани с код В3011 и с код EU3011 от Приложение III на *Регламент (ЕО) № 1013/2006 на Европейския парламент и на Съвета от 14 юни 2006 година относно превозите на отпадъците (Регламент (ЕО) № 1013/2006)*.

В случаите на внос и превози на такива отпадъци контролните органи на Министерство на околната среда и водите следва да разполагат с информация и доказателства за процентното съдържание на други материали, примеси или замърсители в отпадъците от пластмаса, предмет на превози и внос към страната.

Съгласно Насоки на националните кореспонденти № 12 относно класификацията на отпадъци от пластмаса /Насоките/, в случай на внос е ЕС на пластмасови отпадъци (с кодове 02 01 04, 07 02 13, 12 01 05, 15 01 02, 16 01 19, 17 02 03, 19 12 04 и 20 01 39), класифицирани с код В3011 от Приложение III на Регламент (ЕО) № 1013/2006, в състава на транспортираните отпадъци съдържанието на други материали, примеси или замърсители не трябва да надвишава **два тегловни процента** за конкретната пратка.

В съответствие с Насоките, в случай на превози на пластмасови отпадъци в рамките на ЕС (с кодове 02 01 04, 07 02 13, 12 01 05, 15 01 02, 16 01 19, 17 02 03, 19 12 04 и 20 01 39), класифицирани с код EU3011 от Приложение III на Регламент (ЕО) № 1013/2006, в състава на транспортираните отпадъци съдържанието на други материали, примеси или замърсители не трябва да надвишава **шест тегловни процента** за конкретната пратка.

Липсата на изискване в законодателството по управление на отпадъците за представяне на документ, съдържащ информация за процентното съдържание на други материали, примеси или замърсители в горепосочените отпадъци от пластмаса, предмет на превози и внос към страната, би затруднило контролната дейност на органите на МОСВ, включително проследимостта за екологосъобразно третиране на другите материали, примеси или замърсители в отпадъците.

За преодоляване на гореописаните проблеми с проекта на НИД на Наредба № 1 се въвеждат изисквания за предоставяне на информация (уведомяване) при превоз и внос на пластмасови отпадъци относно процентното съдържание на други материали, примеси или замърсители, съобразно Насоките.

**II. Цели, които се поставят:**

С въвеждането на изискването при попълване на информация в отчетните книги за код на отпадъка 20 01 40 да се попълва отделен ред за всяко физическо лице, от което е постъпил отпадъка, като задължително да се посочват имена, ЕГН на физическото лице и стойност на сделката ще се гарантира предоставянето на по-подробна информация, чрез която ще може да се проверява спазването на ограничението по чл. 38, ал. 5 от ЗУО.

С проекта на НИД на Наредба № 1 се цели превенция на нарушенията по Регламент 1013/2006 по отношение на превозите/вноса на отпадъци, подлежащи на процедура по чл. 18 от Регламента и засилване на контрола по трансграничния превоз чрез обезпечаването на информация относно процентното съдържание на други материали, примеси или замърсители в превозваните пластмасови отпадъци (с кодове 02 01 04, 07 02 13, 12 01 05, 15 01 02, 16 01 19, 17 02 03, 19 12 04 и 20 01 39), класифицирани с код В3011 от Приложение III на Регламент (ЕО) № 1013/2006 за нуждите на контрола по отношение на трансграничните превози на отпадъци. Цели се и предоставянето на информация в съответствие с Насоките.

**III. Финансови и други средства, необходими за прилагането на новата уредба:**

Предложеният проект на НИД на Наредба № 1 не води до въздействие върху държавния бюджет, тъй като за прилагане на наредбата не се изисква използването на средства от държавния бюджет. За изпълнение на изискванията на наредбата не се налага разходване на допълнителни финансови средства от задължените субекти.

**ІV. Очаквани резултати от прилагането на Наредба за изменение и допълнение на Наредба № 1 от 04 юни 2014 г. за реда и образците, по които се предоставя информация за дейностите по отпадъците, както и реда за водене на публични регистри:**

С предложения проект на НИД на Наредба № 1 ще се гарантира наличието на проверима отчетна информация от страна на РИОСВ за разплащанията към физически лица по сделки с ОЧЦМ в Национална информационна система „Отпадъци“ в съответствие с изискванията на чл. 38 от ЗУО.

В допълнение ще се постигне подобряване на ефективността на контрола в случаите на превоз и внос на пластмасови отпадъци (с кодове 02 01 04, 07 02 13, 12 01 05, 15 01 02, 16 01 19, 17 02 03, 19 12 04 и 20 01 39), класифицирани с код В3011 и с код EU3011 от Приложение III на Регламента и осигуряване на проследимост по отношение на техния компонентен състав с оглед недопускане на вноса на смесени и замърсени отпадъци. Контролните органи на МОСВ ще разполагат с информация за процентното съдържание на други материали, примеси или замърсители в превозваните пластмасови отпадъци и ще извършват проверки за екологосъобразното им третиране.

Предвидените изисквания за предоставяне на информация ще допринесат за улесняване и за засилване на контрола от страна на РИОСВ при превоз/внос на тези отпадъци в страната чрез облекчения режим по чл. 18 от Регламент (ЕО) № 1013/2006 г. С това ще се засили и превенцията на евентуални нарушения, респ. превенцията на незаконен превоз на отпадъците по смисъла на чл. 2, параграф 35 от Регламента. С предложените мерки ще се ограничат и потенциалните рискове за човешкото здраве и за околната среда при наличието на замърсители в случаите на превоз и внос на пластмасови отпадъци (с кодове 02 01 04, 07 02 13, 12 01 05, 15 01 02, 16 01 19, 17 02 03, 19 12 04 и 20 01 39), класифицирани с код В3011 и с код EU3011 от Приложение III на Регламента, респ. нерегламентираното им смесване с други отпадъци.

**V. Анализ на съответствието с правото на Европейския съюз:**

Не се налага да бъде изготвена справка за съответствие с европейското право, тъй като предлаганото изменение не се въвеждат текстове от правото на Европейския съюз.